Tomáš, Erik, poslanec NR SR (2021-12-03):
Vážený pán predsedajúci, vážený pán minister, kolegovia, kolegyne, tiež som chcel začať svoje vystúpenie v rozprave inak, ale musím sa dotknúť toho, čo tu predviedol včera predseda parlamentu Boris Kollár. Kolegovia, kolegyne, vy ste si všimli, čo on včera, Boris Kollár, OĽANO pozitívny Boris Kollár včera vyhlásil v parlamente, predseda parlamentu? On včera povedal, že dôchodcovia môžu tie 500-eurové poukážky predať priekupníkom a budú mať keš. Toto povie predseda parlamentu v 21. storočí! Rozumiete? Ukazuje sa, že asi je jedno, koľko času uplynie, a je jedno, akú funkciu zastávate, vekslácka duša zrejme nepustí. Toto je proste jedna hanba, toto je jedna nehoráznosť, že v tejto dobe predseda parlamentu odporúča slovenským dôchodcom predávať poukazy priekupníkom. O to zvlášť, že existujú seriózne informácie, že pokiaľ by tento návrh prešiel, tak priekupníci si už mädlia ruky. To si asi Boris Kollár predstavuje, že tak ako to bolo niekedy za režimu, že pred Priorom veksláci hovorili: „Nekúpiš bony?“, tak teraz novodobí veksláci budú stáť pred tou istou budovou, už sa volá ináč, nebudem robiť reklamu, a budú vyhlasovať a kričať: „Nekúpiš poukazy? Dostal som ich od dôchodcov, kúpil som ich.“ Je toto možné? Je toto možné? Povedzte mi. No a potom, čo ma ešte naštvalo možno ešte viac, on tu normálne sa obracal a moralizoval smerom k opozícii, on povedal, že opozícia ide okradnúť dôchodcov, a pred nosom mu sedel koaličný partner SaS, ktorý to nejde podporiť. Veď máte viac ako 90 hlasov, tak si vládnite, prijímajte si svoje zákony, ak si myslíte o nich, že sú dobré, ale nehádžte zodpovednosť na opozíciu! Boris Kollár povedal, že opozícia ide okradnúť dôchodcov o 600 eur. Ten istý Kollár, ktorý má ministra práce a ktorý pred voľbami vyhlasoval, že nezruší sociálne opatrenia z dielne predchádzajúcich vlád. Nielen pred voľbami, kolegovia a kolegyne, oni ešte aj keď sa dohadovali o koalícii, čiže už bolo jasné, ako voľby dopadli, tak Boris Kollár povedal toto: „A toto môžeme ľuďom sľúbiť, že my nebudeme vládou, ktorá nebude pozerať na obyčajných ľudí, my nebudeme blokovať a ničiť tie sociálne výhody, ktoré doteraz mali. Toto musíme ľuďom povedať, aby to vedeli.“ A pozrime sa, čo sa stalo. Zrušili 13. dôchodok, zrušili obedy zadarmo, obmedzili minimálnu mzdu a tak ďalej a tak ďalej, zmrazili minimálne dôchodky, ak sa bavíme o dôchodcoch. Tak sa teraz pozrime, o koľko Boris Kollár a celá vláda okradli dôchodcov na 13. dôchodku. Pozrime sa na to, nech sa páči, tu to je. (Rečník ukázal smerom do pléna hárok papiera s číslami. Dva roky, dva... (Reakcia z pléna) Pomôcky, čakal som, pani Zemanová, hneď to vysvetlím, neporušujem rokovací poriadok. Postupujem v zmysle výkladu Borisa Kollára, ktorý povedal, že pomôcky nie je možné vnášať do sály, v prípade pána Matoviča to bolo. A ja som si vyrobil tento materiál, vytlačil som si ho tu v sále, čiže bol vytlačený a vyrobený tu v sále. Nech sa páči, tu je tlačiareň v sále, pani Zemanová, môžte si tlačiť. Ja som si to vytlačil tu. (Reakcia z pléna.) Pani Zemanová, keď si pán Kollár vysvetlil takto rokovací poriadok, tak buďte spravodlivá ku všetkým. Tu vám ukazujem, o koľko ste okradli dôchodcov na 13. dôchodku, a hovorím to len preto, že Boris Kollár včera obviňoval opozíciu, že ide okrádať dôchodcov o toľko, od mínus 160 do mínus 410 euro dva roky po sebe. Takže nech sa páči. A on sa tu teraz stavia do ochrany dôchodcov, on aj celá vláda, pritom my opozícia už celú jeseň, celú jeseň kričíme, že na budúci rok budú dôchodky dôchodcom stúpať iba o 1,3 %, 1,3 %, o takúto smiešnu sumu, a vláda pre nich neurobila nič. Napriek tomu, že my v opozícii, myslím za stranu HLAS – sociálna demokracia, sa chceme správať konštruktívne a navrhovali sme riešenia. Najprv sme navrhli, nech aspoň pokračuje ten garančný mechanizmus minimálnej valorizácie, ktorý dôchodcovia poznajú, že tým, ktorým na základe dôchodcovskej inflácie, alebo tí, ktorí nedostanú na základe dôchodcovskej inflácie takú tú požadovanú sumu, ktorá by aspoň tak zodpovedala potrebám, tak majú garantovanú, majú garantované 2 % z priemerného dôchodku. Zmietnuté zo stola. Potom strana HLAS – sociálna demokracia navrhovala jednorazový kompenzačný príspevok kvôli tomu, že ide tu vlna zdražovania, všetko ide hore, potraviny, ceny energií a tak ďalej. Neboli peniaze, zmietnuté zo stola. A teraz odrazu pán minister financií Matovič akoby čarovným prútikom nájde 500 mil. eur, ale nedá ich dôchodcom na ruku alebo na účet k príplatkom k dôchodku, ale vyžaduje si nejaké podmienky a je to vo forme poukazov. My si jednoducho myslíme, že dôchodcovia nepotrebujú žiadne poukazy. Oni naozaj v tejto dobe sa nechcú ísť lyžovať, nechcú ísť do drahej reštaurácie, nepotrebujú sa kĺzať na toboganoch, oni potrebujú reálne keš, peniaze. Oni najlepšie vedia, čo s tými peniazmi urobia, a zvlášť v tejto ťažkej dobe. Preto, preto sme povedali a podmienili aj našu podporu tým, aby bola aspoň časť peňazí vyplatená všetkým dôchodcom bez ohľadu na to, či sú očkovaní alebo neočkovaní, lebo to v tejto ťažkej dobe potrebujú. Pán Matovič volá po spolupráci s opozíciou, ale naozaj nezaznelo z jeho úst jediné slovo sebareflexie a, naopak, obviňuje zo všetkého zlého, čo sa tu deje, najmä v oblasti očkovania, opozíciu. Chcem pánovi Matovičovi pripomenúť a povedať a vyhlásiť: Nie, za nezvládnutie pandémie aj za nezvládnutie očkovania môže vláda, vláda je zodpovedná, vláda to riadi a rovnako tak nezvládla ani očkovanie. Pán Matovič, chcem vám pripomenúť jeden váš výrok hneď zo začiatku očkovacej kampane, kde ste povedali o AstraZeneca tento výrok: „Vieme o nej svoje.“ V čase, keď sa už učitelia masovo očkovali, ste spochybnili jednu z dávok. Potom ste nezvládli nákup vakcíny Pfizer a nechali ste vo vzduchu 3 milióny dávok. Potom ste nezvládli očkovanie Sputnikom. Doviezli ste tu Sputnik, vyhlasovali ste, že takto sa zaočkuje 500-tisíc ľudí, a vieme, ako to dopadlo. Dokonca ste nechali bojovať nedôstojne dôchodcov na internete, keď bolo ešte nedostatok vakcín, o tieto vakcíny. To bolo naozaj nedôstojné. No a všetko vyvrcholilo tou slávnou lotériou nešťastnou, ktorá nepomohla ničomu. Vy ste hovorili, že to zvýši motiváciu ľudí očkovať sa. Ale počas očkovacej lotérie, a to je fakt, klesol počet zaočkovaných, respektíve klesal denný počet zaočkovaných ľudí. A teraz som sa dočítal, že ste si to aj nechali merať v agentúre FOCUS, ako očkovacia lotéria pomohla alebo nepomohla očkovaniu, a vy to nechcete zverejniť. Asi viete, prečo to zverejniť nechcete. Čiže celá očkovacia lotéria bola iba o vás, pán Matovič, o vašej one man show. Ja keď som videl ten, záverečnú časť tej lotérie, kde publikum STV, Slovenskej televízie verejnoprávnej vám tlieskalo úplne do poslednej ruky, do poslednej nohy, tak to bolo niečo neuveriteľné, pri vašej 90-percentnej nedôvere vám tlieska celé publikum. Lepšie by to nezorganizovali ani v Severnej Kórei. Čiže chcem povedať, že zjavne finančná motivácia ne-fun-gu-je. Nefunguje. A mám pocit, že ide o ďalšiu takú vašu interaktívnu hru, lebo chcete byť stredobodom pozornosti. Napriek tomu, čo som povedal, že si myslíme, že tie peniaze majú ísť tým dôchodcom priamo na účet k dôchodkom bez ohľadu na to, či sú očkovaní alebo nezaočkovaní, lebo čelia ťažkej dobe, nízkemu rastu dôchodkov, čelia pandémii, čelia zvyšovaniu cien energií, potravín, napriek tomu strana HLAS – sociálna demokracia predložila kompromisný návrh, ktorý pozostával z dvoch zložiek, z motivačnej a priamej finančnej pomoci, ale aj to ste, pán Matovič, odmietli a ešte ste aj vyhlásili, že očakávate od nezodpovednej opozície, že sa pridá. Tak ja vám môžem povedať, že my sme zodpovedná opozícia. Neviem, ktorú nezodpovednú opozíciu ste mysleli, ale takto sa určite nerokuje a nevyjednáva. A keďže sme zodpovedná opozícia, tak po tom, čo ste odmietli návrhy opozície, musím vyhlásiť, že nemôžeme za takýto návrh hlasovať a pri hlasovaní sa zdržíme. Ďakujem pekne.